Academia Polona Litterarum et Scientiarum

thumb|Aedificium Academiae Polonae Litterarum et Scientiarum, Cracoviae via *Sławkowska* dicta situm
**Academia Polona Litterarum et Scientiarum**, Polonice *Polska Akademia* *Umiejętności*, est organizatio scientiae fovendae, una e duabus academiis scientiarum in Polonia, anno 1872 fundata, Cracoviae sita.

## Historia 
thumb|Sessio solemnis ad inaugurationem Academiae Litterarum et Scientiarum, Cracoviae die 7 Maii 1873 habita. In medio Carolus Ludovicus, archidux Austriae, protector Academiae; a dextris (stans cum charta in manu) Iosephus Majer, primus Praeses Academiae.
Anno 1815 Societas Scientiarum Cracoviensis fundata est, e qua societate anno 1872 Academia, tunc Polonice *Akademia Umiejętności* dicta, originem duxit summis auspiciis Imperatoris Francisci Iosephi. Anno 1908 prima femina, Maria Curie nempe, socia electa est. Anno 1919 Academia nomen *Polska Akademia Umiejętności* accepit. Eodem anno erat inter academias quae Consilium Academiarum Consociatarum efformaverunt. Anno 1952 a consilio ministrorum communistico activitates Academiae prohibitae sunt, possessionesque eius confiscatae; sed Academia ipsa haud dissoluta, anno 1989 socii eius labores denuo susceperunt.

## Hodie 
Academia Polona Litterarum et Scientiarum est societas peritorum, quorum numerus 435 excedere non debet (150 sociorum Polonorum tantum, 180 sociorum correspondentium item Polonorum, necnon 205 sociorum exterorum).

Ab Academia multi libri, series librorum et periodici eduntur, inter quas, exempli gratia, volumina Polonica Corporis Vasorum Antiquorum et Tabulae Imperii Romani, nova series « Monumentorum Poloniae Historicorum », « Corpus Antiquissimorum Poetarum Poloniae Latinorum usque ad Joannem Cochanovium » et periodicum « Studia Historiae Scientiarum ».

## Nomen 
thumb|Pagina prima periodici ab Academia editi, *Bulletin international* dicti (annus 1904, fasciculus 3)
Nomen Polonicum huius Academiae semper unicum fuit, sed versiones eius in aliis linguis mutabantur. Nomen Academiae Latinum frequentius usurpatum est « Academia Polona Litterarum et Scientiarum ». Cum vero saeculo undevicesimo Francogallice *Académie des Sciences de Cracovie* dicebatur, etiam Latine « Academia Scientiarum Polona Cracoviensis » vel « Academia Scientiarum Cracoviensis » nonnumquam invenitur. Item « Academia Litterarum Cracoviensis » in usu erat. In statutis Academiae praeter nomen Polonicum tres aliae versiones de iure adhibendae inveniuntur, Anglica nempe, *Polish Academy of Arts and Sciences*, Francogallica *Académie Polonaise des Sciences et des Lettres*, et Theodisca, *Polnische Akademie der Wissenschaften und Künste*. 

Academia Polona Litterarum et Scientiarum non est ergo confundenda cum:

* Academia Scientiarum Polona, anno 1951 fundata, Varsoviae sita, pro qua raro etiam nomen « Academiae Scientiarum et Litterarum Polonae » sumebatur;
* Academia Cracoviensi, quod nomen pro Universitate Iagellonica nonnumquam usurpatur.

## Nexus externi 
* Polish Academy of Arts and Sciences (situs interretialis Academiae, Anglice)
* ''Bulletin international de l'Académie des Sciences de Cracovie'', volumina ab anno 1889 usque ad annum 1918 (Biodiversity Heritage Library)

## Notae 
Categoria:Academiae scientiarum
Categoria:Cracovia